## Uredba o zabrani raspolaganja i prijenosa sredstava određenih pravnih osoba na teritoriju Republike Hrvatske

### NN 52/1991 (3.10.1991.), Uredba o zabrani raspolaganja i prijenosa sredstava određenih pravnih osoba na teritoriju Republike Hrvatske

# VLADA REPUBLIKE HRVATSKE

Na temelju članka 140. stavka 2. Ustava Republike Hrvatske Vlada Republike
Hrvatske na sjednici održanoj 1. listopada t991. godine donijela je

## UREDBU

### o zabrani raspolaganja i prijenosa sredstava određenih pravnih osoba na teritoriju Republike Hrvatske

Članak 1.

Ovom uredbom uređuju se određena pitanja od značaja za zaštitu gospodarskih
interesa Republike Hrvatske (u nastavku: Republike) ugroženih jednostranim
postupanjem određenih osoba izvan Republike.

Članak 2.

Zabranjuje se pravnim osobama sa sjedištem izvan teritorija Republike
Hrvatske kao i organima i institucijama federacije, republika i Autonomnih
pokrajina Kosova i Vojvodine da pravnim poslom ili aktom internog poslovanja
sredstva svojih poslovnih jedinica i drugih organizacijskih oblika, bez
obzira imaju li svojstvo pravne osobe na teritoriju Republike, te njihova
druga sredstva na tom teritoriju uključujući dionice i udjele u drugim
poduzećima, opterećuju ili daju u zakup osobama čije je sjedište ili prebivalište
izvan teritorija Republike ili prenose izvan njenog teritorija.

Zabrana iz stavka 1. ovog članka ne odnosi se na proizvode i robe koje
jedinice i organizacijski oblici iz stavka 1. ovog članka prenose obavljanjem
maloprodaje i veleprodaje.

Zabrana iz stavka 1. ovog članka prestaje danom upisa u sudski registar
pravne osobe nastale organiziranjem zaposlenih u poslovnoj ili drugoj organizacijskoj
jedinici u skladu s odredbama ove uredbe.

Članak 3.

Stupanjem na snagu ove uredbe proizvodi i robe zatečene na teritoriju
Republike koji su u vlasništvu ili na kojima imaju pravo korištenja pravne
osobe sa sjedištem u Republici Srbiji, Autonomnim pokrajinama Kosovu i
Vojvodini, Republici Crnoj Gori, te organi i institucije federacije prelaze
u vlasništvo Republike.

Vlada Republike Hrvatske odnosno Agencija Republike Hrvatske za restrukturiranje
i razvoj (u nastavku Agencija), ako je Vlada ovlasti, utvrđuje i raspoređuje
sredstva iz stavka I. ovog članka koja su temeljem ove uredbe prešla u
vlasništvo Republike.

Članak 4.

Vlada Republike Hrvatske na prijedlog nadležnog ministarstva ili Agencije
može odlučiti da se na određena sredstva ne primjenjuju odredbe članka
2. stavka 1. članka 3. stavka 1. ove uredbe.

Članak 5.

Sredstva društvenih organizacija što su osnovane za teritorij Jugoslavije,
a sjedište im je u Republici mogu se odlukom Vlade Republike Hrvatske ili
organa kojeg ona ovlasti prenijeti na društvene organizacije Republike
koje su njihovi članovi.

Članak 6.

Poslovne jedinice i drugi organizacijski oblici pravnih osoba sa sjedištem
na teritoriju Republike Srbije, Autonomnih pokrajina Kosova i Vojvodine.
Republike Crne Gore, te organa i institucija federacije mogu se odlukom
zaposlenih u jedinici odnosno organizacijskom obliku donesenom osobnim
izjašnjavanjem organizirati kao društveno poduzeće ili druga odgovarajuća
pravna osoba u društvenom vlasništvu.

Sve poslovne jedinice i drugi organizacijski oblici iste pravne osobe
koje se nalaze na teritoriju Republike, organiziraju se odlukom zaposlenih
kao društveno poduzeće ili druga odgovarajuća pravna osoba u društvenom
vlasništvu, a uz suglasnost Agencije mogu se organizirati kao više pravnih
osoba.

Odlukom o organiziranju može se odrediti da se pravna osoba nastala
organiziranjem pripaja postojećem društvenom poduzeću ili drugoj pravnoj
osobi u društvenom vlasništvu sa sjedištem u Republici uz suglasnost Agencije

Odluku o organiziranju iz stavka 1. i 2. ovog članka može donijeti i
Agencija.

Pravne osobe nastale organiziranjem iz poslovnih jedinica i drugih organizacijskih
oblika iz stavka 1. i 2. ovog članka mogu provoditi statusne promjene samo
uz suglasnost Agencije.

Pravne osobe nastale organiziranjem na način predviđen u stavku 1. i
2. ovog članka, koje potpadaju pod pretvorbu temeljem Zakona o pretvorbi
društvenih poduzeća. dužne su bez odgađanja po upisu u sudski registar
donijeti odluku o pretvorbi.

Odluku o pretvorbi iz prethodnog stavka može donijeti i Agencija.

Članak 7.

Poslovna jedinica i drugi organizacijski oblik pravne osobe dužna je
bez odgađanja dostaviti Agenciji odluku zaposlenih o organiziranju te popis
i procjenu sredstava koja su kod nje zatečena i prenose se na pravnu osobu
nastalu organiziranjem.

Članak 8.

Sredstva pravnih osoba čije je sjedište na teritoriju Republike Srbije,
Autonomnih pokrajina Kosovo i Vojvodine. te Republike Crne Gore koja se
nalaze na teritoriju Republike prenose se na pravne osobe nastale organiziranjem
njihovih poslovnih jedinica i drugih organizacijskih oblika.

Pravna osoba nastala organiziranjem po odredbama ove uredbe ne odgovara
za obveze pravne osobe u čijem sastavu je bila poslovna jedinica ili drugi
organizacijski oblik iz kojeg je nastala.

Članak 9.

Na zahtjev pravne osobe sa sjedištem na teritoriju Republike kojoj se
odlukom zaposlenih ili na drugi način oduzeta sredstva u poslovnoj jedinici
ili u drugom organizacijskom obliku na teritoriju republika i autonomnih
pokrajina iz članka 3. stavka 1. ove uredbe ili joj je nanesena šteta postupanjem
organa i institucija iz članka 2. stavka 1. ove uredbe, Agencija može odlučiti
da se toj pravnoj osobi pripoji jedna ili više pravnih osoba koje su nastale
organiziranjem po odredbama ove uredbe. ako su prije organiziranja obavljale
istu ili srodnu djelatnost onoj koju obavlja pravna osoba koja traži pripajanje.

Zahtjev iz stavka I. ovoga članka pravna osoba dužna je podnijeti Agenciji
u roku od 15 dana saznanja za nastalu štetu odnosno od dana stupanja na
snagu ove uredbe. U zahtjevu moraju se navesti osnov i visina štete te
pravnu osobu čije se pripajanje traži odnosno poslovnu jedinicu ili drugi
organizacijski oblik čijim organiziranjem treba nastati takva pravna osoba.

Protiv odluke Agencije može se izjaviti žalba Vladi Republike Hrvatske
u roku od 8 dana.

Članak 10.

Prijavu za upis u odgovarajuči registar pravne osobe nastale temeljem
članka 6. ove uredbe podnosi ovlaštena osoba u roku od 15 dana od donošenja
odluke o organiziranju ili pripajanju odnosno od dobivanja suglasnosti
koja se traži po odredbama ove uredbe.

Uz prijavu za upis prilažu se:

1.) Odluka o organiziranju pravne osobe,

2.) statut pravne osobe,

3.) popis i procjena sredstava iz članka 7. ove uredbe s kojim se suglasi
Agencija,

4.) odluka o imenovanju vršioca dužnosti direktora.

5.) suglasnost odnosno odobrenje kada je to ovom uredbom propisano i

6.) ovjereni potpis vršioca dužnosti direktora.

Članak 11.

Zahtjevi za upis u registar pravnih osoba nastalih organiziranjem iz
poslovnih jedinica i organizacijskih oblika pravnih osoba sa sjedištem
na teritoriju Republike Srbije, Autonomnih pokrajina Kosova i Vojvodine
te Republike Crne Gore i za upis njihovog pripajanja drugim pravnim osobama
na teritoriju Republike koji su podneseni nadležnom sudu prije stupanja
na snagu ove uredbe, a temeljem kojih još nije obavljen upis, rješavat
će se po odredbama ove uredbe.

Članak 12.

Pravni posao sklopljen ili pravni akt donijet protivno odredbama ove
uredbe ništav je.

U slučaju kada se za osnivanje i registraciju poduzeća ili drugih odgovarajučih
pravnih osoba traži posebno odobrenje od organa ili institucija federacije.
takvo odobrenje izdat će odgovarajuči nadležni organ Republike.

Članak 13.

Ova uredba ne odnosi se na banke i druge financijske organizacije te
organizacije za osiguranje.

Članak 14.

Ova uredba privremenog je karaktera i bit će na snazi do okončanja postupka
razdruživanja SFRJ.

Članak 15.

Stupanjem na snagu ove uredbe prestaje važiti Uredba o zabrani raspolaganja
osnovnim sredstvima, pokretnom imovinom i pravima određenih poduzeća i
drugih osoba na teritoriju Republike Hrvatske ("Narodne novine"
broj 39/91 i 44/91).

Članak 16.

Ova uredba stupa na snagu danom objave u "Narodnim novinama".

Klasa: 940-01/91-01/05

Urbroj : 5030119-91-6

Zagreb, 1. listopada 1991

Predsjednik

**dr. Franjo Gregurić, v. r.**

Uredba, NN 52/1991-1246
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)